Eurovizijos dainų konkursas 2016

Formatas

Preliminarios datos buvo paskelbtos vadovų delegacijos susitikimo, vykusio 2015 m. kovo 16 d. Vienoje, metu. Pusfinalius buvo numatyta surengti 2016 m. gegužės 10 d. ir gegužės 12 d., o finalą – gegužės 14 d.

Vedėjai

Pergalingą naktį Måns Zelmerlöw išsakė savo norą būti vienu iš 2016 m. „Eurovizijos“ dainų konkurso vedėjų. M. Zelmerlöw anksčiau buvo vedęs „Melodifestivalen 2010“, Švedijos nacionalinę atranką į 2010 m. „Eurovizijos“ dainų konkursą, ir Švedijoje populiarų dainų šou „Allsång på Skansen“.
Gegužės 25 d. Christer Björkman laikraščiui „Expressen“ teigė, kad Sanna Nielsen, Gina Dirawi ir Petra Mede taip pat buvo laikytos potencialiomis vedėjomis. Gruodžio 14 dieną SVT paskelbė, kad šio renginio vedėjai bus Eurovizijos 2015 m. nugalėtojas Måns Zelmerlöw ir 2013 metų Eurovizijos Švedijoje vedėja Petra Mede.

Balsavimas

2016 metų „Eurovizijoje“ balsavimas buvo pakeistas. Ankstesniais metais šalių komisijos ir žiūrovų taškai buvo kombinuojami ir tokiu būdu paaiškėdavo kiekvienos šalies favoritų dešimtukas. Nuo 2016 metų du atskirus taškų rinkinius išdalins tiek profesionalų komisija, tiek žiūrovai. Tai reiškia, jog po žiūrovų balsavimo telefonu, trumposiomis žinutėmis ar oficialia programėle, vedėjai po vieną kartą skambins į 43 konkurse dalyvaujančias šalis ir sužinos, kiek taškų ir kam skyrė kiekvienos šalies profesionalų komisija. Po visų šalių komisijų įvertinimų paskelbimo, renginio vedėjai praneš, kiek bendrai žiūrovų taškų surinko kiekviena šalis, pradedant nuo mažiausiai balų pelniusios ir baigiant žiūrovų favorite. Šiuo būdu taškai bus sumuojami ir pusfinaliuose.
Pasak konkurso organizatorių, ši sistema turėtų užtikrinti įspūdingą renginio kulminaciją. „Konkurso nugalėtojas dažniausiai tampa aiškus likus 20 minučių iki balsavimo pabaigos, o naujas formatas išspręs šią problemą ir apdovanos žiūrovus neįtikėtinais įspūdžiais“, – teigė „Eurovizijos“ vykdomasis prodiuseris Martin Österdahl.

Logotipas ir šūkis

Pasak agentūros „INGO“, maketavusios šių metų logotipą, atstovo Richard Holst, 2016 metų konkurso simbolis yra kiaulpienė, kurią sudaro maži pūkai, susirinkę iš visos Europos. Kartu jie formuoja teigiamą energiją, kuri atsiranda galiai ir muzikiniui džiaugsmui susibūrus „Eurovizijoje“.
Šių metų šūkis „Come Together“ (liet. „Susiburkime kartu“) buvo įkvėptas pradinės 1956 metų „Eurovizijos“ idėjos, kuomet konkurso surengimo tikslas buvo suburti Europos žmones po Antrojo pasaulinio karo. Šūkis apima ne tik publiką, susirinksiančią gegužę „Globe“ arenoje, bet ir viso pasaulio žiūrovus, stebėsiančius konkursą per televiziją.

Rumunijos diskvalifikavimas

Balandžio 22 d. Europos transliuotojų sąjunga pranešė, jog dėl didelių, kelerius metus neapmokėtų skolų šalina Rumunijos nacionalinį transliuotoją (TVR) iš EBU. Nuo 2007 metų susidarė daugiau nei 14,5 milijonų eurų skola, tačiau nei apmokėjimų, nei atsakymų į siųstas užklausas Europos transliuotojų sąjunga iš TVR nesulaukė. Dėl šios priežasties šiųmetinis Rumunijos atstovas Ovidiu Anton su kūriniu „Moment of Silence“ prarado teisę pasirodyti „Eurovizijos“ dainų konkurse. Tiesa, oficialiame šiųmetinio konkurso dainų rinkinyje, kuris jau buvo išleistas, Rumunijos kūrinys buvo paliktas. TVR taip pat nebegalės naudotis kitomis EBU paslaugomis, transliuoti specifinius sporto renginius.
Antrajame pusfinalyje, kuris vyko gegužės 12 dieną, pasirodė 18 šalių. Rumunija turėjo dainuoti 12-ta, tad šalys nuo Bulgarijos iki Belgijos pasislinko vienu numeriu atgal dalyvių pasirodymo tvarkoje.